ORDE do 9 de xullo de 2008 pola que se clasifica de interese laboral a Fundación Galega da Formación para o Traballo.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 21/07/2008

Visto o expediente de clasificación da Fundación Galega da Formación para o Traballo con domicilio en Santiago de Compostela.
Supostos de feito.
1. Pastor Fuenteseca Díaz, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Santiago de Compostela, o día cinco de maio de dous mil oito, ante o notario José Antonio Cortizo Nieto, co número de protocolo mil douscentos cincuenta e tres, por Pastor Fuenteseca Díaz en nome e representación da Xunta de Galicia, Antonio Fontenla Ramil en nome e representación da Confederación de Empresarios de Galicia, José Antonio Gómez Gómez en nome e representación da Unión Xeral de Traballadores de Galicia, Xan María Castro Paz en nome e representación do Sindicato Nacional de Comisións Obreiras de Galicia e Xesús Eladio Seixo Fernández en nome e representación da Confederación Intersindical Galega.
3. A dotación incial da fundación é de trinta mil euros, achegada na súa totalidade pola Xunta de Galicia. Esta achega atribúe á fundación constituída o carácter de fundación do sector público de Galicia.
4. Segundo consta no artigo seis dos seus estatutos, son fins da fundación:
-Promover, aplicar e implementar actuacións tendentes á configuración dun sistema integrado de formación profesional en Galicia.
-Promover a eficiencia e a eficacia das políticas de formación a través da súa análise e mellora continuada.
-Impulsar e estender entre os empresarios e os traballadores unha formación que responda ás súas necesidades e contribúa ao desenvolvemento dunha economía baseada no coñecemento.
-Favorecer a formación ao longo da vida dos traballadores mellorando a súa capacitación profesional e promoción persoal.
-Proporcionar aos traballadores os coñecementos e as prácticas adecuadas aos requirimentos do mercado de traballo e ás necesidades das empresas.
-Contribuír á mellora da produtividade e competitividade das empresas e á estabilidade e calidade do emprego.
5. O padroado da fundación estará integrado por Pastor Fuenteseca Díaz, director xeral de Formación e Colocación como presidente, e polos seguintes vogais: María del Carmen López-Santos Rubal e Ángeles Lestón Mayo en representación da Consellería de Traballo, Marina Graña Bermúdez, Fausto Santamarina Fernández e Juan José Molino Casal en representación da Confederación de Empresarios de Galicia, José Domingo Barros Montáns en representación da Unión Xeral de Traballadores, Francisco Javier Montero Dongil en representación do Sindicato Nacional de Comisións Obreiras de Galicia, e por Fernando Sabio Moroño en representación da Confederación Intersindical Galega.
6. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación de interese laboral da Fundación Galega da Formación para o Traballo, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese laboral e a súa adscrición á Consellería de Traballo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2.-De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, corresponde a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación presentada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos, e os establecidos no artigo 59 da mesma lei para a creación de fundacións do sector público de Galicia.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día sete de xullo de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese laboral a Fundación Galega da Formación para o Traballo, adscribíndoa á Consellería de Traballo, que exercerá plenamente o protectorado sobre ela.
Santiago de Compostela, 9 de xullo de 2008.
José Luis Méndez Romeu
Conselleiro de Presidencia, Administracións
Públicas e Xustiza